**DISCURS 9 d’Octubre 2019**

Antonio Pérez Pérez

Alcalde de Benidorm

Membres de la Corporació Municipal, Autoritats.

Guardonat, Eusebi Chiner Vives.

Guardonats i membres de la Comissió.

Reines de les nostres Festes Majors Patronals.

Representants d’institucions acadèmiques, dels cossos i forces de seguretat, d’entitats socials, econòmiques, polítiques, culturals i festeres de Benidorm.

Mitjans de comunicació.

Veïns, veïnes i visitants de la nostra ciutat.

Senyores i senyors.

Un any més, la celebració del 9 d'Octubre torna a congregar-nos, si bé enguany, i per motius per tots ben coneguts, el tradicional marc d’El Castell, canvia. En qualsevol cas, esta plaça de la Senyoria, on Benidorm ret homenatge al seu passat mariner, també és un lloc històric del nostre poble i és que, la que en el seu dia s’anomenava placeta de l’església o de les roques, és hui un altre racó incomparable del nostre casc antic.

Molt prop d’ací, en un espai quasi ja delimitat de forma contundent, vam nàixer com a poble fa quasi 700 anys i hui, més enllà de qualsevol límit, som un poble reconegut. Un poble obert al món. Un poble on tots cabem. Una terra d’oportunitats que s'esforça permanentment a seguir sent-ho i en preservar els seus més preuats valors, les seues tradicions i la seua identitat.

Identitat en tota l'extensió de la paraula i, en eixe sentit, el 9 d'Octubre torna a oferir-nos l’ocasió de manifestar que som i que volem ser.

Hui és el Dia de la Comunitat Valenciana i Benidorm, orgullós del seu passat i de la seua valenciania, reitera el seu compromís en el respecte i la defensa de les nostres institucions i dels nostres senyals d'identitat.

9 d'Octubre, una data històrica hereva d'una altra de gran transcendència, la de l'any 1238, a partir de la qual el Rei Jaume I va dotar de lleis i personalitat pròpia al nostre territori.

I com ja ve sent tradició, a Benidorm ho celebrem amb un acte institucional acompanyats d’una digníssima representació de la societat civil.

Tots compartim la ferma convicció de reforçar eixos sentiments, al mateix temps que reafirmem la nostra voluntat: Som valencians. Ens sentim valencians.

Com Benidorm, el poble valencià és hospitalari i ha demostrat que sap conviure i compartir amb altres pobles tot el que té. Sempre ho hem fet. Un bon exemple d’això ho trobem en la solidaritat mostrada, hui encara i davant l’última catàstrofe, cap als pobles germans de la Vega Baja.

Ens sentim valencians i estem orgullosos de ser-ho.

Treballem tots en un projecte comú, que té com a objectiu la defensa continuada dels nostres senyals d'identitat; senyals que han justificat l'autonomia i que no hem d'oblidar mai:

Les nostres institucions, la llengua i la cultura pròpia són alguns fets diferencials emparats per l’Estatut d'Autonomia dins del marc de l'Estat i la Constitució Espanyola.

I hui, pot ser com mai, cal manifestar-se en defensa de la personalitat històrica del poble valencià i dels nostres drets constitucionals i estatutaris dins de la unitat d’Espanya.

Senyores i Senyors:

Com bé saben, este acte sempre havia estat aprofitat pels qui em van precedir per repassar accions polítiques o llançar projectes o promeses, però hui, una volta més, m’allunye d’això.

Sí em permetran que centre part d’esta intervenció al voltant del fet que, des del passat 26 de maig, com a resultat de les eleccions municipals, Benidorm té una nova Corporació i un nou govern.

En l’àmbit local, eixe dia els nostres veïns van decidir que la nova Corporació Municipal estiguera composta per tres forces polítiques, atorgant, a més a més, la majoria absoluta a la formació que represente.

I de la mateixa manera que estic convençut que ningú té el monopoli dels encerts, no tinc cap dubte que la nostra obligació, la de tots, és defensar els interessos del nostre poble i demanar, i reclamar, davant totes les administracions i davant tot el que puga ajudar-nos, que mantinguen els seus compromisos amb Benidorm i que estiguen a l'altura d'esta ciutat, de la mateixa manera que ho fem per la Comunitat Valenciana, Espanya, Europa i les seues institucions.

Som sabedors que per aconseguir molts dels objectius que ens proposem, necessitem la màxima col·laboració.

El diàleg, l’escolta permanent i la recerca del consens seguixen sent el nord de la nostra acció de govern, sabent que mai hem demanat més del que ens toca, com mai deixarem de demanar el que creiem just i necessari.

Són les nostres responsabilitats, servint a la voluntat i la confiança depositada pels nostres veïns i veïnes, les que ens obliguen a reivindicar sempre més i millors vies de comunicació, noves infraestructures, més inversions o una política de l’aigua que garantisca l'abastiment i la sostenibilitat. I ho farem com ho hem fet fins ara: amb lleialtat per damunt de les sigles i les diferències ideològiques i allunyats de la demagògia o els interessos partidistes.

La ciutadania vol sentir que al seu costat té administracions bolcades en canalitzar les seues inquietuds i resoldre els seus problemes. I a Benidorm ho hem de seguir fent des del diàleg permanent, amb trellat, generositat, transparència i bon govern.

Millorar Benidorm és el repte.

Senyores i Senyors:

L’any 2006, l’Ajuntament va decidir impulsar la creació de la “Distinció Cultural Ciutat de Benidorm” per tal de reconéixer a aquelles persones i institucions amb una acreditada aportació al món de la cultura local i valenciana assenyalant, per al seu atorgament, la Festa que hui celebrem.

Una Distinció per expressar la consideració de l’Ajuntament a persones i institucions que han fet de la nostra llengua, el nostre patrimoni cultural, la nostra història i tradicions, el referent d'una labor diària.

Per tant, no cal justificar els mèrits que concorren en tots els premiats fins ara, molts d’ells ací presents, membres de la Comissió que, any rere any, proposa els guardons.

Siga com siga, hui podem afirmar que la instauració de la “Distinció Cultural Ciutat de Benidorm” va ser tot un encert.

Com un encert és el guardó que enguany, a proposta de la Comissió, aprovada per la unanimitat de la Junta de Portaveus i ratificada pel Ple, recau a títol individual en la persona del Dr. Eusebi Chiner Vives.

Tant a les paraules del professor Llorca Ibi, com a les propostes de la Corporació i la Comissió, es recullen un bon grapat d’arguments per fer a Eusebi Chiner mereixedor de la Distinció.

Però, sobretot, deixeu-me que personalment destaque el que és fonamental perquè tota la resta siga possible:

Eusebi és una bona persona. Un home bo, encara que, per amistat i afecte, alguns podríem acusar-me de no ser objectiu davant tan rotunda afirmació.

Eusebi: Com el guardó de Veí exemplar que t’atorgarem en 2017, este és un reconeixement del poble per a la gent del poble i tu, com a pocs, t’ho mereixes.

Enhorabona a tu, a Isabel i a la vostra família i gràcies per tot el que has fet i donat per este poble fins ara i, especialment, per la teua implicació, dedicació i saviesa per apropar-nos la cultura, les tradicions, els costums i la vida de Benidorm en el passat i en el present, sense parar un moment d’atendre la teua vocació com a doctor en medicina, excel·lent en professionalitat.

Eusebi: Gràcies per tant, gràcies per tot.

Per finalitzar, estime precís reiterar el meu agraïment a totes aquelles persones, entitats i institucions que des de l'àmbit de la cultura, l'educació o la sanitat, l’economia, la seguretat, l'esport, la festa o els mitjans de comunicació contribuïxen, dia a dia, a fer un Benidorm, una Comunitat Valenciana i una Espanya millor per a tots.

Ara ens toca continuar treballant per esta ciutat, sense escatimar esforços, convençuts que, en eixe camí, ningú ha de quedar-se fora.

Moltes gràcies.

Feliç 9 d’octubre.

Feliç Dia de la Comunitat Valenciana.